PATVIRTINTA

Šalčininkų Jano Sniadeckio

gimnazijos direktoriaus

2017 m. rugsėjo 29 d.

įsakymu Nr. V-478

**ŠALČININKŲ JANO SNIADECKIO GIMNAZIJOS**

**PATYČIŲ PREVENCIJOS IR INTERVENCIJOS VYKDYMO TVARKOS APRAŠAS**

**I. BENDROSIOS NUOSTATOS**

1. Patyčių prevencijos ir intervencijos vykdymo gimnazijoje tvarkos aprašo (toliau – Tvarka) paskirtis – padėti gimnazijoje užtikrinti sveiką, saugią, užkertančią kelią smurto, prievartos apraiškoms aplinką, kuri yra psichologiškai, dvasiškai ir fiziškai saugi.
2. Prevencijos tikslas – sukurti saugią, mokinio asmenybės augimui, brandai ir ugdymuisi palankią aplinką gimnazijoje, kurioje mokiniai jaučiasi gerbiami, priimti, saugūs, jų nuomonė ir siūlymai yra išklausomi ir vertinami. Psichologinė mokinių savijauta ir saugumas gimnazijoje susijęs su emocine mokinių, gimnazijos darbuotojų, tėvų (toliau – gimnazijos bendruomenės nariai) gerove, jų tarpusavio santykiais. Prevencijayra nuolatinis, cikliškas (ne baigtinis) procesas, apimantis esamų arba potencialiai galimų problemų identifikavimą, tinkamų priemonių joms spręsti parinkimą ir vykdymą, poveikio į(si)vertinimą ir tolesnių veiksmų planavimą.
3. Prevencijos priemonės, nukreiptos į visus gimnazijos mokinius, padeda išvengti problemų (pvz., patyčių ar kitokio smurto) atsiradimo ir mažinti egzistuojančių problemų mastą. Tiems mokiniams, kuriems visai mokyklai taikomos prevencijos priemonės nepaveikios ir jų nepakanka, taikomos papildomos prevencijos priemonės ar (ir) programos, teikiama švietimo pagalba.
4. Tvarka nustato patyčių stebėsenos, prevencijos ir intervencijos vykdymą gimnazijoje.
5. Tvarka remiasi šiais principais:
   1. į patyčias būtina reaguoti nepriklausomai nuo jų turinio (dėl socialinės padėties, lyties, amžiaus, seksualinės orientacijos, negalios, religinės ar tautinės priklausomybės, išskirtinių bruožų ar kitų asmens ypatybių ir kt.) ir formos;
   2. kiekvienas gimnazijos administracijos atstovas, mokytojas, švietimo pagalbos specialistas ar kitas darbuotojas, pastebėjęs patyčias ar sužinojęs apie jas, turi reaguoti ir jas stabdyti;
   3. veiksmų turi būti imamasi visais atvejais, nepriklausomai nuo asmenų, pranešančių apie patyčias, amžiaus ir pareigų bei nepriklausomai nuo besityčiojančių ar patiriančių patyčias asmenų amžiaus ir pareigų;
   4. Visi gimnazijos bendruomenės nariai (mokiniai, administracijos atstovai, mokytojai, švietimo pagalbos specialistai, tėvai (globėjai, rūpintojai), kiti darbuotojai) supažindinami su Tvarka, ją įgyvendinančiais dokumentais ir patvirtina tai savo parašu.
6. Tvarkoje vartojamos sąvokos:
   1. patyčios – tai psichologinę ar fizinę jėgos persvarą turinčio asmens ar asmenų grupės tyčiniai pasikartojantys veiksmai siekiant pažeminti, įžeisti, įskaudinti ar kaip kitaip sukelti psichologinę ar fizinę žalą kitam asmeniui. Patyčios gali būti tiesioginės (atvirai puolant ir/ar užgauliojant) bei netiesioginės (skaudinant be tiesioginės agresijos):
      1. žodinės patyčios: pravardžiavimas, grasinimas, ujimas, užgauliojimas, užkabinėjimas, erzinimas, žeminimas ir kt.;
      2. fizinės patyčios: mušimas, spardymas, spaudimas, dusinimas, užkabinėjimas, turtinė žala ir kt.;
      3. socialinės patyčios: socialinė izoliacija arba tyčinė atskirtis, gandų skleidimas ir kt.;
      4. elektroninės patyčios: skaudinančių ir gąsdinančių asmeninių tekstinių žinučių ir/ar paveikslėlių siuntinėjimas, viešų gandų skleidimas, asmeninių duomenų ir komentarų skelbimas, tapatybės pasisavinimas siekiant suteršti gerą vardą arba santykius, pažeminti ir kt.;
   2. patyčias patiriantis vaikas – mokinys, iš kurio yra tyčiojamasi;
   3. besityčiojantysis – mokinys ar suaugęs, inicijuojantis patyčias ir/ar prisidedantis prie jų;
   4. patyčias patiriantis suaugęs – administracijos atstovas, mokytojas, švietimo pagalbos specialistas ar kitas darbuotojas, iš kurio tyčiojasi mokinys (-iai);
   5. patyčių stebėtojas – mokinys ar suaugęs, matantis patyčias ar žinantis apie jas;
   6. patyčių prevencija – veikla, skirta patyčių rizikai mažinti imantis gimnazijos bendruomenės narių (mokinių, administracijos atstovų, mokytojų, švietimo pagalbos specialistų, kitų darbuotojų, tėvų (globėjų, rūpintojų) švietimo, informavimo ir kitų priemonių;
   7. patyčių intervencija–visuma priemonių, taikomų visiems patyčių dalyviams (patiriantiems, besityčiojantiems, stebėtojams), esant poreikiui įtraukiant mokinių tėvus (globėjus, rūpintojus);
   8. patyčių prevencijos ir intervencijos stebėsena – patyčių situacijos gimnazijoje stebėjimas renkant, analizuojant faktus ir informaciją, svarbią šio reiškinio geresniam pažinimui bei valdymui, reiškinio tolesnės raidos ir galimo poveikio prognozavimas;
   9. Tvarka parengta vadovaujantis Patyčių prevencijos ir intervencijos vykdymo Šalčininkų rajono savivaldybės bendrojo ugdymo mokyklose tvarkos aprašu, patvirtintu Šalčininkų rajono savivaldybės administracijos direktoriaus 2017 m. liepos 5 d.. įsakymu Nr. DĮV-1082.
   10. Tvarka parengta vadovaujantis Jungtinių Tautų vaiko teisių konvencija, Lietuvos Respublikos švietimo įstatymu, Lietuvos Respublikos vaiko minimalios ir vidutinės priežiūros įstatymu, Lietuvos Respublikos vaiko teisių apsaugos pagrindų įstatymu, Lietuvos Respublikos vietos savivaldos įstatymu, kitais įstatymų įgyvendinamaisiais teisės aktais.

**II. PATYČIŲ STEBĖSENA IR PREVENCIJA**

1. Patyčių stebėsena, prevencija ir intervencija yra svarbi gimnazijos veiklos dalis, kurios planavimu, organizavimu ir stebėsena rūpinasi gimnazijos vadovas, gimnazijos Vaiko gerovės komisijos nariai, klasių vadovai, o jos vykdymo procese dalyvauja visi gimnazijos bendruomenės nariai.
2. Gimnazijos direktorius yra atsakingas už tvarkos aprašo parengimą ir vykdymą, už stebėsenos rezultatais paremto kasmetinio patyčių prevencijos priemonių plano parengimą, pristatymą gimnazijos bendruomenei ir vykdymą.
3. Patyčių prevencijos ir intervencijos vykdymo tvarkos įgyvendinimą koordinuoja gimnazijos Vaiko gerovės komisija, psichologas, socialinis pedagogas, kurie kiekvienais mokslo metais:
   1. inicijuoja ir organizuoja anoniminę mokinių apklausą apie patyčias ir apibendrina jos rezultatus;
   2. atlieka gimnazijoje fiksuotų pranešimų apie patyčias analizę;
   3. remiantis apklausos ir pranešimų apie patyčias analizės duomenimis, rengia patyčių prevencijos ir intervencijos priemonių planą;
   4. aptaria turimą informaciją, svarsto prevencijos ir intervencijos priemonių taikymo plano turinį Vaiko gerovės komisijos posėdžiuose;
   5. teikia siūlymus gimnazijos vadovui dėl patyčių prevencijos ir intervencijos priemonių įgyvendinimo gimnazijoje, Tvarkos tobulinimo ir gimnazijos darbuotojų kvalifikacijos tobulinimo patyčių prevencijos ar intervencijos srityje ir kitais klausimais;
   6. esant poreikiui, teikia siūlymus gimnazijos direktoriui dėl gimnazijos Patyčių prevencijos ir intervencijos tvarkos aprašo tobulinimo;
   7. atlieka kitus gimnazijos patyčių prevencijos ir intervencijos vykdymo tvarkoje numatytus veiksmus.
4. Klasių vadovai kasmet išanalizuoja ir apibendrina turimus pranešimus apie patyčias, informuoja Vaiko gerovės komisijos narius, koordinuojančius vykdymo tvarką, apie prevencijos, intervencijos taikomų priemonių rezultatus klasėje, teikia kitą svarbią informaciją, susijusią su patyčiomis.

**III. PATYČIŲ INTERVENCIJA GIMNAZIJOJE**

1. Visais įtariamų ir realių patyčių atvejais kiekvienas gimnazijos administracijos atstovas, mokytojas ar švietimo pagalbos specialistas, kitas darbuotojas:
   1. įsikiša įtarus ir/ar pastebėjus patyčias – nutraukia bet kokius tokį įtarimą keliančius veiksmus;
   2. **primena** mokiniui, kuris tyčiojasi, gimnazijos nuostatas patyčių klausimu ir mokinio elgesio taisykles;
   3. įvertina grėsmę mokiniui, jo sveikatai ir esant poreikiui kreipiasi į pagalbą galinčius suteikti asmenis (tėvus (globėjus, rūpintojus), gimnazijos darbuotojus ar institucijas (pvz., policija, greitoji pagalba);
   4. surenka informaciją apie besityčiojančių asmenų tapatybę, dalyvių skaičių ir kitus galimai svarbius faktus;
   5. elektroninių patyčių atveju išsaugo vykstančių patyčių įrodymus ir nedelsiant imasi priemonių elektroninėms patyčioms sustabdyti;
   6. tą pačią dieną informuoja klasės vadovą apie įtariamas ir / ar įvykusias patyčias.
2. Klasės vadovas, gavęs informaciją apie įtariamas ar įvykusias patyčias, nustato, o nustatęs, patyčių atvejį:
   1. numato veiksmų su visais patyčių įvykio dalyviais (patyčias patyrusiais, besityčiojančiais, patyčių stebėtojais) planą;
   2. užpildo pranešimo apie patyčias formą (1 priedas), ją perduoda Vaiko gerovės komisijos pirmininkui, psichologui ar socialiniam pedagogui;
   3. organizuoja individualius pokalbius su patyčių dalyviais, informuoja jų tėvus (globėjus, rūpintojus), esant poreikiui kviečia mokinių tėvus dalyvauti pokalbiuose arba pasitelkia gimnazijos specialistus;
   4. nesiliaujant patyčioms ar esant sudėtingesniam patyčių atvejui kreipiasi į gimnazijos Vaiko gerovės komisijos pirmininkę, psichologes arba socialinę pedagogę ir perduoda surinktus faktus apie netinkamą elgesį, bei atliktus veiksmus.
3. Gimnazijos Vaiko gerovės komisija įvertinusi turimą informaciją:
   1. numato veiksmų planą ir supažindina su veiksmų plano nevykdymo pasekmėmis skriaudėją ir jo tėvus (globėjus, rūpintojus), esant poreikiui, koreguoja veiksmų planą;
   2. informuoja gimnazijos direktorių apie esamą situaciją;
   3. vykdo plane numatytas veiklas, stebi, analizuoja, organizuoja pakartotinius posėdžius situacijos įvertinimui.
4. Mokiniui pasityčiojus iš administracijos atstovo, mokytojo, švietimo pagalbos specialisto ar kito darbuotojo, asmuo, pastebėjęs ir/ar įtaręs patyčias, raštu informuoja gimnazijos vadovą, kuris imasi Tvarkoje ar kituose gimnazijos dokumentuose numatytų veiksmų.
5. Administracijos atstovui, mokytojui, švietimo pagalbos specialistui ar kitam darbuotojui pasityčiojus iš mokinio, asmuo, pastebėjęs ir/ar įtaręs patyčias, raštu informuoja gimnazijos vadovą, kuris imasi Tvarkoje ar kituose gimnazijos dokumentuose numatytų veiksmų.
6. Gimnazijos vadovas, sužinojęs apie gimnazijos darbuotojo patiriamas patyčias arba gimnazijos darbuotojo tyčiojimąsi, privalo nedelsdamas imtis priemonių, numatytų gimnazijos Tvarkos apraše.
7. Kitiems patyčių dalyviams (patyčias patyrusiems arba smurtavusiems dalyviams, stebėtojams (mokiniams), tėvams, gimnazijos darbuotojams, pagal individualius poreikius gimnazijoje teikiama švietimo pagalbos specialistų ar pedagogų pagalba.

**IV. BAIGIAMOSIOS NUOSTATOS**

1. Tvarka skelbiama gimnazijos internetinėje svetainėje ir skelbimų lentoje.
2. Visi dokumentai, esantys mokinio asmens byloje, ir duomenys, susiję su mokiniu ir jo asmeniniu gyvenimu, yra konfidencialūs ir naudojami tik tiek, kiek tai būtina atsakingiems fiziniams ar juridiniams asmenims atlikti pavestas funkcijas, užtikrinti mokinio teises ir teisėtus interesus.

\_\_\_\_\_\_\_\_\_